હાલમાં દર્શકોનાં મનમાં અજય દેવગણ એકશન હીરો માટે પરફેકટ છે.૧૯૯૧માં ફુલ ઔર કાંટે દ્વારા પોતાની કારકિર્દીની શરૃઆત કરનાર અજયને ત્યારે જોરદાર સફળતા સાંપડી હતી કારણકે ત્યારે એકશનનો દૌર ચાલતો હતો.દેવગણનાં પિતા પોતે ફિલ્મોમાં ફાઇટ માસ્ટર હતા એટલે તેમણે પોતાના પુત્રને લોન્ચ કરવા માટે એકશન ફિલ્મ જ પસંદ કરી હતી અને એ નિર્ણય યોગ્ય સાબિત થયો હતો.અજયે પણ લાંબો સમય સુધી એકશન હીરોની ઇમેજને જાળવી રાખી હતી અને લાંબો સમય સુધી તેણે એ ફિલ્મો કરી હતી.પણ જ્યારે તેને લાગ્યું કે એકશનથી લાંબો સમય ટકી શકાશે નહી ત્યારે તેણે મહેશ ભટ્ટ સાથે જખ્મ કરીને અભિનયમાં પણ પોતે માહેર છે તે સાબિત કર્યુ હતું.હમ દિલ દે ચુકે સનમમાં તેની ભૂમિકાનાં ખાસ્સા વખાણ પણ થયા હતા.જો કે અજય એકશન ભૂલ્યો નથી.સિંઘમ જેવી ફિલ્મો તેનો પુરાવો છે.અજયની મુખ્ય એકશન પ્રચુર ફિલ્મોમાં ફુલ ઔર કાંટે, જિગર, વિજયપથ,સુહાગ,તક્ષક, કંપની, વંસ અપોન અ ટાઇમ ઈન મુંબઇ, સિંઘમ, સિંઘમ રિટર્ન્સ અને શિવાય મુખ્ય છે. અજય બાદ આ યાદીમાં અક્ષય કુમારનું નામ મૂકી શકાય. આમ તો પ્રારંભમાં અક્ષયનો અભિનય એટલો પ્રભાવશાળી ન હતો અને તે પોતે કરાટે ચેમ્પિયન હતો આથી તેણે પણ એકશનમાં જ હાથ પગ અજમાવવાનું બહેતર માન્યું હતું.લાંબો સમય સુધી તેણે પણ એકશનનાં સહારે જ પોતાની ગાડી ગબડાવે રાખી હતી પણ લાંબો સમય સુધી કેમેરાનો સામનો કરતા કરતા તેણે અભિનય પણ શીખી જ લીધો હતો અને તેણે કોમેડી ફિલ્મોમાં ધાક જમાાવી હતી.જો કે તેમ છતાં તેનો પ્લસ પોઇન્ટ એકશન જ છે.તેને નવા સ્ટંટ કરવા પસંદ છે. તે સ્ફુર્તિવાન હોવાને કારણે પોતાનાં સ્ટંટ જાતે જ કરતો હોય છે.ખિલાડી સિરીઝની તેણે ઘણી ફિલ્મો કરી હતી.હેલિકોપ્ટરથી લટકવાનો સીન હોય કે દોઢસો કિલોનાં પહેલવાનને પછાડવાનો સીન હોય દર્શકોને તેની એકશન હંમેશા પસંદ આવી છે.એકશન હિરો તરીકે તેણે ખિલાડી, વકત હમારા હૈ, મોહરા, મૈં ખિલાડી તુ અનાડી, ખિલાડીયો કા ખિલાડી, સંઘર્ષ, ઇન્ટરનેશનલ ખિલાડી, ખિલાડી ૪૨૦, હોલિડે જેવી ફિલ્મો કરી છે.